James Montgomery Flagg

**James Montgomery Flagg** (født 18. juni 1877, død 27. mai 1960) var en amerikansk kunstner og illustratør. Han arbeidet med alt fra finere malerier til tegneserier, men er i ettertid mest kjent for sine politiske plakater.

## Liv og karriere
James Flagg ble født i Pelham i delstaten New York. Fra han var ganske liten var han svært glad i å tegne, og han var bare tolv år gammel da han fikk sine første tegninger på trykk i landsdekkende publikasjoner. Da han var 14 år gammel leverte han fast illustrasjoner til tidsskriftet *[[Life (magasin)|Life]]*, og året etter var han fast bidragsyter til satirebladet *[[Judge (magasin)|Judge]]*.

I perioden 1894–1898 fulgte han undervisningen ved kunstskolen Art Students League of New York. Han studerte kunst i London og Paris fra 1898 til 1900, og etter at han kom tilbake til USA produserte han utallige illustrasjoner til bøker, magasiner, politiske og humoristiske tegneserier, samt reklame- og vitsetegninger. Blant annet skapte han en tegneserie som jevnlig dukket opp i *Judge* fra 1903 og frem til 1907, medd omstreiferen *Nervy Nat* som gjennomgangsfigur.

I 1915 fikk han i oppdrag fra reklamebyrået Earnest Elmo Calkins å lage reklame for Edison Photo og Adler Rochester Overcoats, men bare på betingelse av at hans navn ikke skulle assosieres med kampanjen.

Han tegnet sitt mest berømte verk i 1917, en plakat som oppfordret folk til å verve seg til United States Army under første verdenskrig. Den viste Uncle Sam som peker rett på betrakteren (inspirert av en britisk rekrutteringsplakat som viste Lord Kitchener i en lignende positur) med bildeteksten «I Want YOU for U.S. Army». Over fire millioner eksemplarer av plakaten ble trykket under første verdenskrig, og den ble gjenopplivet under andre verdenskrig. Flagg brukte sitt eget ansikt som Onkel Sam (la til alder og hvitt bukkeskjegg), og han sa senere at det rett og slett var for å unngå bryet med å engasjere en modell. President Franklin D. Roosevelt roste hans oppfinnsomhet med å bruke sitt eget ansikt som modell. Ifølge andre kilder hadde Flagg en nabo, Walter Botts, som poserte som modell.

Da han var på toppen var Flagg den høyest betalte magasintegner i Amerika. I 1946 utga Flagg sin selvbiografi, *Roses and Buckshot*. I tillegg til sitt arbeid som illustratør, malte Flagg portretter under påvirkning av John Singer Sargent. Flagg malte Mark Twain og Ethel Barrymore. Hans maleri av Jack Dempsey under en boksekamp mot Jess Willard henger nå i National Portrait Gallery i USAs hovedstad Washington D.C.

James Montgomery Flagg døde 27. mai 1960, i New York City. Han ble gravlagt i Woodlawn Cemetery  i Bronx, New York.

## Ettermæle
Fort Knox i Kentucky har en paradeplass som har navn etter og er dedikert til James Montgomery Flagg. Den kalles *Flagg Field* og ligger bak Fort Knox Hotel.

Flagg tilbrakte somrene i Biddeford Pool i Maine, og hans hjem, James Montgomery Flagg House, ble innlemmet i National Register of Historic Places i 1980.

## Galleri

Fil:James Montgomery Flagg The World As Seen By Him 1905 Cornell CUL PJM 1148 01.jpg|Forside for tidsskriftet Life - The World (As Seen By Him) fra 1905
Fil:Smart set 1911 09.jpg|*The Smart Set* forsideillustrasjon fra 1911
Fil:Officer 666 book cover.jpg|Omslaget til den populære romanen *Officer 666* av Barton Currie og Augustin MacHugh fra 1912
Fil:J. M. Flagg, I Want You for U.S. Army poster (1917).jpg|Flaggs kjente rekrutteringsplakat med Uncle Sam
Fil:UnlceSamGirlsandBoys.jpg|Uncle Sam Boys and Girls! propagandaplakat fra 1917
Fil:JamesMontgomeryFlagg-UncleSamWithEmptyTreasury1920Large.jpg|Uncle Sam med den tomme statskassa
Fil:"Sow the Seeds of Victory! Plant and raise your own vegetables. Write to the National War Garden Commission... - NARA - 512498.jpg|Plakat som oppfordrer til dyrking av egne grønnsaker
Fil:FlaggDontReadHistoryMakeIt.jpg|Rekrutteringsplakat for US Navy - The Navy Needs You! Don't Read American History, Make It!
Fil:FlaggWakeUpAmerica.jpg|Wake Up America, Civilization Calls Every Man Woman and Child!
Fil:TogetherWeWinJMFlaggWWI.jpg|Together We Win(Første verdenskrig)
Fil:Afficheamericaine2.jpg|US Army-plakat fra WWII som viser Uncle Sam som holder en fastnøkkel. Skal være utgitt i tiden mellom freden i Europa og Japans kapitulasjon.
Fil:James Montgomery Flagg (1870-1960) poster celebrating Wake Up America Day on April 19, 1917 with Jean Earle Mohle dressed as Paul Revere.jpg|Wake Up America Day 19. april 1917 med Jean Earle Mohle kledd som Paul Revere


## Referanser


## Eksterne lenker
* 
* 
*